**Zakar Ágnes Iktatószám:**

képviselőasszony részére

zakar.agnes@szentendre.hu

**Tárgy:** Válasz a interpellációra

**Tisztelt Képviselő Asszony!**

A 2023. december 8-én, a Bükkös-patak menti, városrészeket összekötő kerékpáros nyomvonallal kapcsolatban benyújtott interpellációban feltett kérdéseire az alábbi választ adom:

*1. kérdés: „Mikor készül el egy környezeti hatástanulmány a Bükkös patak és környezetével kapcsolatban.”*

A Városfejlesztési és Környezetvédelmi Bizottság 2023. november 13-i ülésén került elfogadásra a Bükkös-patak völgyének 2024. június 31-i határidővel történő természetvédelmi felülvizsgálatáról szóló határozat. Az előterjesztés szerint a Bükkös-patak völgyének természetvédelmi felülvizsgálata időszerű. Az elmúlt évek nagyarányú betelepülést követő építkezések hatására, a patak völgyére egyre inkább „rá nőtt” a város, így annak oltalmának és természeti, ökológiai felülvizsgálatára szükség van, figyelembe véve a „városi összekötő kerékpárút pályázati projekt” által megváltoztatott környezeti tényezőket. A felülvizsgálat célja nem csak a patak völgyének jelenlegi állapotának a felmérése, hanem egy olyan ökológiai fenntartási terv elkészítése is, ami a kezelési terv ökológiai szemléletű kidolgozását teszi lehetővé. A felülvizsgálatra az önkormányzat a Környezetvédelmi Alap terhére 800 ezer Ft + ÁFA összeget biztosít.

Fenti szakbizottsági ülésen került szintén elfogadásra a Bükkös-patak kezelési tervének és vízjogi tervezésének, annak engedélyeztetésének elindításáról szóló tájékoztató. A tájékoztató szerint a Bükkös-patak kezelési- és vízjogi tervezése, annak engedélyeztetése kerül kiírásra az idei évben, aminek sikeres zárásával a patak völgyének aktuális állapotát figyelembe vevő dokumentáció készülhet el, ami alapján lehetséges a patak teljeskörű revitalizációjának a kivitelezése. A Bükkös-patak revitalizációs tervezésének az indításáról való elvi döntést 2020. novemberében hozta meg a bizottság, ezután elindult a terület problémáinak és állapotának vizsgálata, amit követően 2023. januárjában tételes kiírással történő előterjesztést fogadott el, figyelembe véve, hogy amennyiben a „városi összekötő kerékpárút pályázati projekt” többlet támogatást nyer és a kivitelezés megkezdődik, akkor annak befejeztével kezdődhetnek meg a megváltozott körülményeket is figyelembe vevő tervezések és engedélyeztetések. A kerékpárút 2023. november végi befejeztével elindítjuk a Bükkös-patak kezelési tervének, vízjogi tervének és annak engedélyeztetésének tervezésére vonatkozóan az ajánlattételi felhívás kiírását.

*2. kérdés: „Milyen terve van a Városvezetésnek a patak revitalizációjával kapcsolatban?”*

A Városfejlesztési és Környezetvédelmi Bizottság 2023. október 9-i ülésén került elfogadásra a Bükkös-patak partjának a városi összekötő kerékpárosút mentén 2024. május 31-i határidővel történő rehabilitálásáról szóló határozat. Az előterjesztés szerint 2023. június 15-én az Izbégi Általános Iskola mögött, a Bükkös-patakot átszelő kerékpáros-gyalogos híd építésének előkészítéseként tereprendezés történt, amelynek során több nagy fát kivágtak a patakparton, ezek többsége sérült, beteg, statikailag veszélyes, illetve a területen nem honos fa volt. A 2019 elején elfogadott kerékpáros nyomvonal úgy lett kialakítva, hogy a lehető legkevesebb fát kelljen kivágni, de a hídszerkezet beemeléséhez és elhelyezéséhez elkerülhetetlen volt a fakivágás. A kivitelező olyan alvállalkozót kért fel a munka elvégzésére, amelynek munkatársai faápolási szakemberek, akik a madárvilág megóvása érdekében a kivágás előtt átvizsgálják az odúkat, és a fészkeket. A városvezetés elkötelezett a zöldterületek megóvásában, ezért az Ábrányi Emil programban vállaltaknak megfelelően a kivágott fák helyett a patakparton honos fákkal fogjuk megújítani a ligeterdőt, amivel a zöldterület minősége is idővel javulhat. A terület rehabilitálására az önkormányzat a Környezetvédelmi Alap terhére 4 millió Ft + ÁFA összeget biztosít.

Ezen felül az Ábrányi Emil városvédő, városszépítő és városfejlesztő program által 2021-ben bevezetett Városrészi Költségvetés program keretében 2022. júliusában nyertes fejlesztési ötletek között szerepel a Bükkös patak jobb partján a zöld felület ápolása, rekonstrukciója a Vashídtól a Mária utcai hídig, mely javaslat megvalósítására bruttó 6 millió Ft áll rendelkezésre. Mivel az eredmény kihirdetésekor még forráshiány miatt függőben volt a városi összekötő kerékpárút megvalósíthatósága, ezért a zöldfelületi fejlesztés a többlettámogatási kérelem elbírálásáig elhalasztásra került. A nyertes fejlesztési javaslat megvalósítására az azóta megkezdett kerékpárút kiépítésének befejezését követően, 2024. tavaszán kerülhet sor.

*3. kérdés: „Hogyan tervezik a kivágott, építkezés alatt megkárosított patakparti fák pótlását? Különös tekintettel a Vajda híd utáni „patak rejtek” és az izbégi iskolával szemben?”*

A fent részletezett módon.

*4. kérdés:* „*Mikor, hogyan tervezik a két helyen is (János utca után, Szegedi utca alatt) felkerült szürke szalagkorlát módosítását?”*

Az önkormányzat által a Magyar Kerékpárosklub Közlekedési Munkacsoportjától kért állásfoglalás szerint a Szegedi utcai N1 visszatartási fokozatú acél szalagkorlát kerékpáros acélkorlátra történő kiváltását támogatta. Az állásfoglalással a Miniszterelnökség Aktív Magyarországért Felelős Államtitkárság Aktív Mobilitási Főosztálya (Tervzsűri) is egyetértett. Ezzel ellentétben a Pest Vármegyei Kormányhivatal Közlekedésfelügyeleti Főosztály Útügyi Osztálya (Útügyi Hatóság) tájékoztatása szerint szükség van a szalagkorlátra, azok kiváltása nem elfogadható. Azon okból, hogy a beruházás fizikai megvalósulását követően a forgalomba helyezési engedélyt attól az Útügyi Hatóságtól kell beszerezni, aki nem támogatta az acél szalagkorlát kiváltását – és mely forgalomba helyezési engedély előfeltétele a projekt Támogató felé történő pénzügyi elszámolhatóságának – beruházói döntés alapján 2023. október 26-án a támfal és a szalagkorlát az érvényes kivitelezési szerződés szerint, a kivitelező által korábban már beszerzett építőanyagokból fejezte be. Az önkormányzat a Szegedi utcai szalagkorlát kerékpáros acélkorláttal történő kiváltását az út forgalomba helyezését és a projekt pénzügyi elszámolását követően, egy külön engedélyezési eljárást követően fogja tudni megvalósítani.

A János utcai, N1 visszatartási fokozatú acél szalagkorlát a közút mellett közvetlenül található támfal fizikai adottságai (lejtésviszonya és magassága) miatt az N1 visszatartási fokozatú acél szalagkorlát kiváltását egyik szervezet sem támogatta.

*5. kérdés:* *„Vajda híd és János utca között zöld korlátok helyett javaslunk faoszlopokat.”*

A javaslatot az önkormányzat rögzíti, annak lehetőségét megvizsgálja.

*6. kérdés: „A behajtást szabályozó pollerek terén javasoljuk a világító fejű pollereket.”*

A javaslatot az önkormányzat rögzíti, annak lehetőségét megvizsgálja.

*7. kérdés: „A Zöld Endre civil egyesület korábbi kérdéseire, melyeket mi is megkaptunk képviselők, várjuk a válaszokat, kérjük velünk is ismertessék. (2023. 10.03-i levél, csatolom, és az október 17-i ígéretet a válaszra)”*

A válaszokat a képviselőkkel is ismertetni fogjuk.

*8. kérdés: „A patakparti kerékpárúton terveznek-e kamerákat felszerelni? Ha igen, hova, pontosan mennyit.”*

Az önkormányzat nem tervez kamerákat felszerelni.

Kérem válaszom szíves elfogadását!

Szentendre, 2023. december 13.

Tisztelettel,

Fülöp Zsolt polgármester megbízásából

**Pilis Dániel**

alpolgármester